Diari Oficial de la Generalitat Valenciana


Sumari del DOGV 5104, del 30-09-2005 (2005/10056)

ORDE de 27 de setembre del 2005, de la Conselleria d'Economia, Hisenda i Ocupació, per la qual s'establixen les bases reguladores per a la concessió de subvencions per al foment d'estudis socioeconòmics relacionats amb l'àmbit de les relacions laborals, i es convoquen per a l'exercici pressupostari de 2005.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5104

Data del DOGV
:   30-09-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/10579


Data del document
:   27-09-2005

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * organització patronal
    * condició de la dona
    * associació
    * sindicat
    * institució pública
    * seguretat en el treball
    * col·legi professional
    * relació laboral
    * societat sense fins de lucre
    * suport econòmic
    * fundació
    * universitat

ORDE de 27 de setembre del 2005, de la Conselleria d'Economia, Hisenda i Ocupació, per la qual s'establixen les bases reguladores per a la concessió de subvencions per al foment d'estudis socioeconòmics relacionats amb l'àmbit de les relacions laborals, i es convoquen per a l'exercici pressupostari de 2005. [2005/A10772]
  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, establix en l'article 33.1 que correspon a la Generalitat Valenciana l'execució de la legislació de l'Estat en matèria laboral i l'article 47 del Text Refós de la Llei d'Hisenda Pública de la Generalitat Valenciana, aprovada pel Decret Legislatiu de 26 de juny de 1991, establix que els consellers corresponents determinaran, si no n'hi ha, i prèviament a la disposició dels crèdits, les oportunes bases reguladores de la concessió de les subvencions, i així mateix d'acord amb el que disposa la Llei 38/2003, de 17 de novembre, General de Subvencions.
  
La funció d'utilitat pública i interés social que suposa l'actualització dels coneixements i la informació sobre el mercat de treball a la Comunitat Valenciana, per mitjà de la realització d'estudis socioeconòmics en l'àmbit de les relacions laborals, i especialment els dirigits a col·lectius en situació d'exclusió del mercat laboral, com els discapacitats, o, d'acord amb el Reglament 2004/C95E/02 (DOCE de 20 d'abril del 2004), els estudis metodològics i organitzatius sobre la integració des de la perspectiva de gènere i l'avaluació de l'impacte sobre la igualtat entre home i dona, l'educació, la formació, la societat de la informació o altres servicis relacionats amb la situació de la dona en el marc de la igualtat d'oportunitats, aconsella establir les mesures de foment que constituïxen l'objecte de la present ordre.
  
En els pressupostos de la Generalitat Valenciana per a l'any 2005, en l'aplicació pressupostària 25.27.61.2172.707.38.0, es doten fons per a accions de foment destinades a entitats sense ànim de lucre per a subvencionar estudis sociolaborals i del mercat de treball a la Comunitat Valenciana.
  
Per això i en virtut de les facultats que em conferix la Llei 5/1983, de 30 de desembre, de Govern Valencià, el Decret 8/2004 de 3 de setembre, del president de la Generalitat Valenciana pel qual s'assignen a la Presidència i a les conselleries determinades competències, i el Decret112/2003 del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació.
  
ORDENE
  
Article únic
  
Es convoquen ajudes destinades el foment d'estudis socioeconòmics relacionats amb l'àmbit de les relacions laborals i territorial de la Comunitat Valenciana i s'aproven les bases que regiran en l'exercici de 2005.
  
Les bases es contenen en l'annex de la present ordre de convocatòria.
  
El termini per a presentació de sol·licituds serà d'un mes comptat a partir de l'endemà de la publicació de la present orde en el Diari Oficial de la Generalitat Valenciana.
  
DISPOSICIÓ ADDICIONAL
  
Per a l'any 2005, de conformitat amb el que establix la Llei 14/2004, de 29 de desembre, de Pressupostos de la Generalitat Valenciana, per al present exercici, la Conselleria d'Economia, Hisenda i Ocupació finançarà les ajudes les bases de les quals s'aproven en la present ordre, a càrrec del programa 315.10, Condicions de Treball i Administració de les Relacions Laborals, línia pressupostària T5453.000, amb un import global de 100.000 euros.
  
DISPOSICIONS FINALS
  
Primera
  
Contra el que disposa la present ordre, que posa fi a la via administrativa, podrà interposar-se recurs potestatiu de reposició davant de l'òrgan que l'ha dictat, en el termini d'un mes des de la publicació en el Diari Oficial de la Generalitat Valenciana o ser impugnada directament davant de l'ordre jurisdiccional contenciós administratiu, en el termini de dos mesos d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Segona
  
Es faculta el director general de Treball i Seguretat Laboral per a dictar les instruccions i adoptar les mesures que considere oportunes per al desplegament i l'aplicació del que disposa la present ordre.
  
Tercera
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 27 de setembre de 2005
  
El conseller d'Economia, Hisenda i Ocupació,
  
GERARDO CAMPS DEVESA
  
ANNEX
  
Bases per què es regula la concessió de subvencions per al foment d'estudis socioeconòmics relacionats amb l'àmbit de les relacions laborals
  
Primera. Objecte i import de les ajudes. Compatibilitat i subcontractació
  
1. Seran susceptibles de tindre suport les activitats que s'organitzen en forma de congressos, seminaris, simposis o semblants i que tinguen caràcter internacional, nacional o autonòmic, de transcendència per a tot el sistema de les relacions laborals, coincidents amb campanyes, programes o prioritats de la Conselleria d'Economia, Hisenda i Ocupació, i que són les següents:
  
a) Negociació col·lectiva.
  
b) Bones pràctiques en les relacions laborals.
  
C) Modernització del sistema de les relacions laborals.
  
d) Recursos humans.
  
e) Malalties Professionals.
  
f) Promoció de les condicions de treball.
  
g) Situació de la dona en el marc de la igualtat d'oportunitats.
  
h) Innovació organitzativa orientada a millorar les condicions de treball.
  
i) Avaluació de la innovació tecnològica orientada a resultats.
  
Així mateix, seran susceptibles de tindre suport projectes l'objecte dels quals siga la realització d'estudis que versen sobre les matèries indicades.
  
2. Queden expressament excloses d'esta convocatòria el finançament de les activitats d'administració ordinària pròpies de les institucions o entitats sol·licitants, així com els programes d'ens públics territorials o Institucionals. Així mateix, quedaran expressament excloses les sol·licituds d'ajuda per a l'organització de cursos o estudis de qualsevol nivell educatiu de l'ensenyament públic o privat, a distància o presencials.
  
3. La subvenció no podrà superar l'import de 60.000 euros per projecte, amb un límit del 80% del cost de l'activitat subvencionada.
  
Només seran susceptibles de subvenció les despeses corrents directament relacionades amb l'activitat a executar.
  
4. En el cas que la despesa subvencionable per prestacions de servicis a realitzar per empreses de consultoria o d'assistència tècnica supere els 12.000 euros, el beneficiari haurà de sol·licitar com a mínim tres ofertes de diferents empreses amb caràcter previ a la contractació del compromís per a la prestació del servici, llevat que per les especials característiques de les despeses subvencionables no existisca en el mercat suficient nombre d'entitats que el presten, o llevat que la despesa s'haja realitzat amb anterioritat a la sol·licitud de la subvenció. L'elecció entre les ofertes presentades, que hauran d'aportar-se en la justificació, o, si és el cas, en la sol·licitud de la subvenció, es realitzarà conforme a criteris d'eficiència i economia, i s'haurà de justificar expressament en la Memòria explicativa del projecte quan l'elecció no recaiga sobre l'oferta més econòmica.
  
Les despeses realitzades amb anterioritat a la sol·licitud de subvenció podran ser admeses sense subjecció a concurrència d'ofertes prèvies, no obstant això, en este cas l'entitat beneficiària acreditarà en la memòria que presente les raons objectives que ha pres en consideració per a l'elecció de l'entitat prestadora del servici o subministrament.
  
5. Podrà subcontractar-se totalment o parcialment l'activitat subvencionada amb entitats o empreses no sotmeses a les prohibicions de l'article 29.7 de la Llei General de Subvencions.
  
Segona. Beneficiaris i requisits
  
1. Podran sol·licitar les subvencions les associacions empresarials i sindicals, universitats valencianes, fundacions, associacions, col·legis professionals, institucions i altres entitats sense fins de lucre, públiques o privades, que estant legalment constituïdes i amb àmbit d'actuació en el territori de la Comunitat Autònoma Valenciana, realitzen activitats d'alt interés per a les relacions laborals i que reunisquen els requisits següents:
  
a) Mancar la seua activitat de fins de lucre.
  
b) Estar al corrent en el compliment de les seues obligacions tributàries i de la Seguretat Social.
  
c) Disposar d'estructura i capacitat de gestió suficients per a realitzar l'activitat que constituïx l'objecte de la subvenció.
  
d) No incórrer en les prohibicions per a obtindre la condició de beneficiari recollides en els apartats 2 i 3 de l'article 13 de la Llei 38/2003, de 17 de novembre, General de Subvencions, que s'acreditarà a través dels mitjans previstos en l'apartat 7 del mateix article.
  
2. No podran ser beneficiaris d'estes subvencions les comunitats autònomes, les entitats que integren l'administració local, i els organismes i ens del sector públic autonòmic o estatal.
  
Tercera. Criteris de valoració
  
Per a la concessió de les subvencions es tindran en compte els criteris de valoració següents:
  
a) Repercussió, rellevància i interés objectiu del projecte, fins a 20 punts.
  
b) Nombre d'intervinents i participants, fins a 30 punts.
  
c) Projecció de l'esdeveniment en l'àmbit territorial, fins a 10 punts.
  
d) Difusió de l'activitat, fins a 30 punts.
  
e) Pressupost econòmic del projecte, fins a 10 punts.
  
f) En el cas que per l'aplicació dels criteris anteriors es produïra igualtat en la puntuació obtinguda entre els projectes presentats, serà criteri preferent per a l'adjudicació de l'ajuda el promogut pel sol·licitant que acredite ocupar o comprometre's a això, el percentatge major al legalment establit de treballadors discapacitats.
  
Este percentatge d'ocupació haurà de mantindre's durant la vigència temporal del projecte a executar.
  
Quarta. Sol·licituds i documentació.
  
1. Les sol·licituds es realitzaran per mitjà d'instància dirigida al conseller d'Economia, Hisenda i Ocupació segons model normalitzat i es presentaran en qualsevol dels registres d'entrada de la Conselleria d'Economia, Hisenda i Ocupació o en qualssevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú..
  
2. Només es podrà presentar una sol·licitud per activitat que haurà de dur adjunta la documentació següent:
  
a) Còpia autèntica o fotocòpia compulsada del document acreditatiu de la identitat del sol·licitant i poder validat que acredite la seua representació.
  
b) Còpia autentica o fotocòpia compulsada dels estatuts, degudament legalitzats.
  
c) Certificat de la relació nominal dels membres components dels seus òrgans executius i de direcció en el moment de la sol·licitud, firmat pel representant legal de l'entitat o algun altre càrrec de l'òrgan directiu.
  
d) Fotocòpia compulsada de la targeta d'identificació fiscal.
  
e) Declaració expressa de totes les ajudes públiques i privades sol·licitades i/o concedides per la mateixa activitat.
  
f) Nombre de persones integrants de l'entitat sol·licitant.
  
g) Memòria de les activitats realitzades en l'exercici anterior.
  
h) Acreditació de trobar-se al corrent en el compliment de les obligacions tributàries i de la Seguretat Social d'acord amb el que disposa l'Ordre de 30 de maig de 1996, de la Conselleria d'Economia i Hisenda, la validesa del qual s'haurà d'estendre i si és el cas renovar-se des de la data de la sol·licitud fins a la data de finalització de l'actuació prevista.
  
i) Declaració responsable de no incórrer en les prohibicions per a obtindre la condició de beneficiari arreplegues en els apartats 2 i 3 de l'article 13 de la Llei 38/2003, de 17 de novembre, General de Subvencions.
  
j) Declaració responsable sobre el compliment de la normativa sobre integració laboral de persones amb discapacitat, o si és el cas, acreditació d'estar-ne exempt.
  
k) Dades de domiciliació bancària segons model facilitat a este efecte (fitxa de manteniment de tercers)
  
3. Documents de caràcter específic segons l'actuació que es presente a la convocatòria:
  
a) Projecte o memòria explicativa de l'actuació que s'ha de realitzar, que haurà d'estar relacionat amb les accions prioritàries a què es referix la base primera, amb expressió de modalitat d'execució i calendari previsible de realització.
  
b) Pressupost desglossat per partides i detall d'actuacions de realització directa i/o dutes a terme per mitjà de contractació amb tercers.
  
c) Fonts de finançament i procedència, incloent-hi l'ajuda que se sol·licita.
  
d) Qualsevol altra informació addicional que s'estime convenient aportar.
  
4. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'hi adjunte la documentació que d'acord amb esta ordre resulte exigible, es requerirà l'interessat, de conformitat amb el que disposa l'article 71 de la llei mencionada, perquè en el termini de 10 dies, esmene la falta o adjunte els documents preceptius, amb indicació que, si no ho fa així, es dictarà una resolució en què es considerarà que ha desistit de la seua petició.
  
5. A fi d'aconseguir una major eficàcia i racionalització dels tràmits administratius que s'han de dur a terme en la concessió d'estes subvencions, sempre que això siga possible, no s'exigiran els documents la informació dels quals es trobe en poder d'esta administració, en aplicació de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú.
  
En eixe cas, el sol·licitant de la subvenció haurà de fer constar la data i l'òrgan o dependència del departament en què van ser presentats, sempre que no hagen variat les dades o les circumstàncies des de la data en què es van presentar o van enviar i no hagen transcorregut mes de cinc anys des de la finalització del procediment a què corresponguen.
  
Cinquena. Procediment de concessió: instrucció i resolució
  
1. El procediment per a la concessió de les ajudes es tramitarà en règim de concurrència competitiva.
  
2. La instrucció del procediment de concessió el realitzarà l'Àrea de Relacions Laborals i Seguretat Laboral, en els termes previstos en l'article 24 de la Llei 38/2003, de 17 de novembre, General de Subvencions.
  
3. L'òrgan instructor, una vegada completats els expedients i realitzades les activitats d'instrucció pertinents els traslladarà a la Comissió indicada en l'apartat següent.
  
4. Per a l'avaluació de les sol·licituds, conforme preveu l'article 22 de la Llei General de Subvencions, es constituirà una comissió de valoració que adaptarà el seu funcionament a les regles generals que s'apliquen als òrgans col·legiats, i que estarà integrada pels funcionaris següents de la Direcció General de Treball i Seguretat Laboral:
  
· El cap de l'Àrea de Relacions Laborals i Seguretat Laboral, que serà el seu president.
  
· El cap del Servici de Relacions Laborals.
  
· El cap de Servici de Gestió de Programes, que actuarà com a secretari.
  
5. La comissió d'avaluació emetrà, en un termini no superior a un mes, informe d'avaluació de les sol·licituds conforme als criteris de la base quarta. En el dit informe, amb expressió succinta dels motius pels quals ha procedit a la valoració i ponderació de les sol·licituds, s'establirà una prelació per ordre de major a menor puntuació; i podrà efectuar recomanacions per a l'import de les subvencions que facen viables les actuacions projectades.
  
6. L'òrgan instructor, a la vista de l'expedient i de l'informe de la Comissió formularà proposta de resolució definitiva que elevarà el director general de Treball i Seguretat Laboral que serà el competent per a resoldre per delegació del conseller d'Economia, Hisenda i Ocupació.
  
7. En cas de concessió de l'ajuda, la resolució fixarà expressament la quantia de la subvenció i incorporarà, si és el cas, les condicions, les obligacions i les determinacions accessòries a què haja de subjectar-se el compliment de la subvenció. Les càrregues, els modes i les condicions de la subvenció s'imputaran al beneficiari d'esta, sense que este puga oposar les excepcions que, si és el cas, deriven de les seues relacions jurídiques amb tercers.
  
8. Les resolucions de concessió podran retrotraure els seus efectes a l'activitat exercida amb anterioritat a la data d'aquelles, sempre que estiga inclosa en l'exercici en què es concedisca l'ajuda.
  
Sisena. Termini de resolució i notificació
  
1. El termini màxim per a resoldre i notificar la resolució del procediment serà de tres mesos des de la finalització del termini de presentació de sol·licituds. Una vegada transcorregut este termini sense que haja recaigut una resolució expressa, s'entendrà desestimada la sol·licitud d'ajuda.
  
2. La notificació de la resolució es realitzarà en el termini dels deu dies següents al de la seua adopció, conforme al que disposen els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. Contra la resolució, que posa fi a la via administrativa, podrà interposar-se recurs potestatiu de reposició davant de l'òrgan que l'ha dictat, en el termini d'un mes si la resolució és expressa i tres en cas de silenci administratiu, o ser impugnada directament davant de l'ordre jurisdiccional contenciós administratiu, en el termini de dos mesos si és expressa la resolució i sis mesos en cas de silenci administratiu, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Sèptima. Justificació i pagament de les ajudes
  
1. Els beneficiaris estaran obligats a justificar la realització de la totalitat de les activitats que han sigut objecte de la subvenció, així com acreditar les despeses produïdes.
  
2. El pagament de les ajudes es lliurarà una vegada executat el projecte, d'acord amb la sol·licitud presentada i en els termes fixats per la resolució de concessió.
  
3. Als efectes del que establix el punt anterior, els beneficiaris, en el termini d'un mes des de l'execució del projecte, i en tot cas abans del 15 de desembre de cada any de vigència d'estes bases, i llevat que per circumstàncies concurrents es determine un termini distint, hauran de presentar:
  
a) Acreditació de la seua execució i de la despesa produïda, de conformitat amb les presents bases i resolució de concessió.
  
b) Factures i la resta de documents justificatius de la despesa efectuada, d'acord amb la normativa vigent.
  
c) Acreditació, si és el cas, del compliment de les obligacions i condicions que s'hagen establit en la resolució.
  
4. Amb caràcter general, serà subvencionable l'IVA satisfet per l'adquisició de béns o servicis, així com qualsevol impost pagat pel beneficiari; sempre que estos constituïsquen despesa final suportable pel beneficiari i no el repercutisquen a tercers, siga per prescripció legal o en concepte de bestretes.
  
Vuitena. Obligacions del beneficiari
  
Són obligacions del beneficiari:
  
a) Realitzar, i acreditar, l'activitat que fonamenta la concessió de la subvenció, així com el compliment dels requisits i condicions que determine la resolució de concessió i les que deriven de la llei, la seua naturalesa o objecte.
  
b) El sotmetiment a actuacions de control financer que corresponen a la Intervenció General en relació amb les ajudes concedides.
  
c) Fer constar de manera explícita en la difusió de les accions subvencionables el suport de la Conselleria d'Economia, Hisenda i Ocupació.
  
d) Comunicar, en qualsevol moment de la vigència de l'expedient, altres ajudes públiques i privades que haja obtingut o sol·licitat per al mateix projecte amb posterioritat a la data de presentació de la sol·licitud, la qual cosa donarà lloc al corresponent expedient d'adequació de l'ajuda i adaptació a les noves circumstàncies financeres del beneficiari.
  
Novena. Control de les accions. Reintegrament de subvencions
  
La Direcció General de Treball i Seguretat Laboral realitzarà el control i seguiment de les accions a través de les comprovacions que considere necessàries per al compliment pel beneficiari de les seues obligacions i de les condicions i termes pels quals haja obtingut subvenció.
  
Donarà lloc a l'obertura d'expedient de revocació total o parcial de la subvenció concedida amb obligació de reintegrament de les quantitats que s'hagen lliurat quan concórreguen les causes de l'article 37 de la Llei General de Subvencions i particularment les següents:
  
1. L'alteració d'alguna de les característiques del projecte aprovat,
  
2. La falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en el seu conjunt excedisquen dels límits establits.
  
3. L'incompliment pel beneficiari de les condicions i els terminis establits en la resolució, així com de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització del projecte.
  
Per a determinar els efectes de l'incompliment, es tindrà en compte el caràcter essencial o no del requisit, condició o obligació incomplit. Es consideren essencials els requisits, les condicions o les obligacions que determinarien que el beneficiari no haguera pogut adquirir el dret a la subvenció o que desvirtuen la finalitat principal d'esta.
  
El procediment de revocació total o parcial, porte o no implícit el de reintegrament de subvencions s'iniciarà d'ofici en els termes de l'article 69 de la Llei de Règim Jurídic de les Administracions Publiques i del Procediment Administratiu Comú, per acord de l'òrgan que ha concedit la subvenció, serà instruït per la Direcció General de Treball i Seguretat Laboral, i es garantirà l'audiència als interessats.
  
Els procediments de revocació total o parcial de subvencions i de reintegrament se subjectaran a les disposicions generals d'aplicació als procediments administratius continguts en el títol VI de l'esmentada llei procedimental.
  
En tot cas, l'obertura de procediments de revocació total o parcial de les ajudes concedides i si és el cas del reintegrament de quantitats percebudes, no se suspendran per l'inici d'un procediment administratiu sancionador d'acord amb el que disposa el títol IV de la Llei General de Subvencions, llevat que l'òrgan competent que acorde la iniciació dels dits procediments determine el contrari.
  
Quan de les actuacions de control es desprenguen indicis constitutius de delicte, se suspendran tots els procediments de reintegrament i sancionadors incoats i es passarà el tant de culpa a la jurisdicció competent, i l'administració s'abstindrà de continuar-los fins que recaiga sentència ferma, tinga lloc el sobreseïment o es produïsca la devolució de l'expedient pel ministeri fiscal.
  
Desena. Publicitat de les subvencions concedides
  
Als efectes previstos en l'article 18 de la Llei General de Subvencions, es publicarà en el Diari Oficial de la Generalitat Valenciana la relació de les subvencions concedides d'acord amb les presents bases.
  
La dita relació contindrà, a més de les prescripcions contingudes en el número 1 de l'article 18 mencionat, relatives a la convocatòria, programa i crèdit pressupostari, les dades següents:
  
1. Núm.. d'ordre dels procediments
  
2. Entitat beneficiària
  
3. Data de la resolució de concessió que haja posat fi al procediment
  
4. Import de la subvenció.
  
5. Breu descripció de l'activitat subvencionada.